Skrums word nou anders “geroep”Gereelde rugbykykers sal van Vrydag af, wanneer die Curriebeker se Premierreeks vir 2013 afskop, nie die bekende “touch, pause, engage” hoor wanneer skeidsregters ‘n skrum “roep” nie. ‘n Eksperimentele reël sal in die kompetisie geld en die “touch, pause, engage” verander nou na “crouch, bind, set”. Dit beteken volgens die IRB dat daar meer kontinuïteit in die spel sal wees en dat dit die risiko van beserings verder verminder. Die reëlverandering sal ook sorg dat daar strenger gekyk sal word na die ingooie by skrums. Die gewoonte wat ontstaan het dat skrumskakels die bal byna onder die slotte se voete ingooi, behoort iets van die verlede te wees. Die voorry sal nou vooraf aan mekaar moet bind voor die inslaan (“set”) en moet slegs reageer op die skeidsregter se “crouch, bind, set” voordat daar geskrum word. Hulle moet van nou af bind aan die opponent se rug of sy. Daar mag glad nie gebind word op die arm, bors, nek of kraag van die teenstander nie. Die res van die span moet ook eers bind alvorens die skrum sak. Dit beteken dat die slotte en flanke moet bind (nie net met die arm vashou aan die slotte nie) en dat die agtsteman volledig moet bind aan die heupe van die slotte voordat die skrum gevorm is. Pale Toe het met verskeie afrigters van senior en junior spanne gepraat oor die verandering in die “roep” en almal is dit eens dat die veranderings – indien reg toegepas – wel ‘n positiewe verandering vir die spel kan beteken.